b'\n_START_ARTICLE_\nBorrestil\n_START_PARAGRAPH_\nBorrestilen er en nordisk kunst- eller kunsth\xc3\xa5ndv\xc3\xa6rkerstil fra den tidlige vikingetid. Den opstod omkring 850 og var i brug indtil slutningen af 10. \xc3\xa5rhundrede. Stilarten er opkaldt efter en rig skibsbegravelse i Borreh\xc3\xb8jene i Norge. Borrestilen efterfulgte Osebergstilen og var delvist samtidig med Jellingstilen._NEWLINE_I forhold til de foreg\xc3\xa5ende stilperioder er dyrefigurer i Borrestilen blevet mere stiliserede og er ikke l\xc3\xa6ngere naturalistisk fremstillede. De bliver fremstillet s\xc3\xa5 de ses forfra, de har kl\xc3\xb8rtrekantede hoveder, b\xc3\xa5ndformede kroppe og gribekl\xc3\xb8r. Et af de mest karakteristiske motiver er ringformede m\xc3\xb8nstre, som best\xc3\xa5r af geometriske figurer og som danner k\xc3\xa6der. Disse \xe2\x80\x99\xe2\x80\x99ringk\xc3\xa6demotiver\xe2\x80\x99\xe2\x80\x99 omslutter symmetriske billedfelter med figurer set \xe2\x80\x99\xe2\x80\x99en face\xe2\x80\x99\xe2\x80\x99._NEWLINE_Stilen er i lighed med den \xc3\xa6ldre Broastil varieret, men er blevet mere pr\xc3\xa6get af stilisering. Den findes p\xc3\xa5 mange forskellige genstandstyper, dog normalt ikke v\xc3\xa5ben. Genstande udformet i Borrestil er blevet fundet over hele Nordeuropa fra Island til Rusland, og ikke prim\xc3\xa6rt i Skandinavien, som yngre stilarter. Borrestilen optr\xc3\xa6der sidel\xc3\xb8bende med engelsk inspirerede plantemotiver i den insul\xc3\xa6re stil._NEWLINE_Borrestil er en af tidlig vikingetids stilarter. Almindeligvis kan vikingetidens kunst og kunsth\xc3\xa5ndv\xc3\xa6rk kategoriseres indenfor f\xc3\xb8lgende stilperioder: Broa- (tidl. Oseberg), Berdal-, Borre-, Jelling-, Mammen-, Ringerike- og Urnesstil.'